Szilveszter Rallye: öt tizedre egymástól a fő riválisok | Autoszektor
Már az első napon hatalmas csata alakult ki az abszolút első helyért az idei, 19. alkalommal kiírt Szilveszter Rallye-n. Az óévbúcsúztató viadalon az R5-ös autók uralják a mezőnyt, és az élen mindössze öt tized választja el egymástól a végső győzelemre esélyes Vincze Ferenc, Bazsó Attila (Skoda Fabia R5) duót és az ifjabb Kiss László, Kissné Varga Zsuzsanna (Ford Fiesta R5) kettőst.
Két gyorsasági szakasszal elkezdődött a Szilveszter Rallye: a 19. alkalommal kiírt évbúcsúztatón a csütörtöki első napon a Hungaroring belső szakaszain összesen 22 kilométert teljesített a több mint kétszáz versenyző. Már az első szakasz is jelentősen átírta az esélyesek forgatókönyvét, hiszen az esős időben többen is hibáztak, illetve egyéb problémák is gondot okoztak a versenyzőknek.
A korábbi kétszeres győztes, Kazár Miklós (Ford Fiesta R5) például lefulladt a rajtnál, majd hosszú percekig nem működött az autó páraelszívója, így már ekkor jókora hátrányt szedett össze, meg is büntették, így hiába száguldott remek időt a második szakaszon – és jött fel az abszolút hetedik helyére –, a végső sikerre nagyon kevés az esélye. A korábbi kétszeres abszolút bajnok, a Szilveszter Rallye-n egy Hyundai i20 R5-össel debütáló Kiss Ferenc – navigátora Patkó Gergely – az első szakaszon kicsúszott, így számára már tényleg csak tesztté vált a viadal.
- Úgy érzem, jogosan döntött így a versenyigazgató, hiszen rengeteg időt veszítettünk önhibánkon kívül. Viszont tény, ha nekem kellett volna dönteni, én sem írtam volna jóvá több időt. Így legalább a pályán dől majd el a verseny, hiszen mindössze öt tized az előnyöm Kiss Lászlóékkal szemben. A külső szakaszokon egyértelműen Laci az esélyesebb, mert erősebb az autója, de a belsőn, feltéve, hogy nem hibázok, képes lehetek megnyerni a viadalt – árulta el Vincze Ferenc, aki esetleges sikerével az első háromszoros bajnoka lenne a Szilveszter Rallye-nak.
- Jogosnak tartom, hogy Ferinek jóváírtak hat másodpercet, mert sportolóként azt vallom, a pályán dőljön el a verseny. Nagyon motivál, hogy megnyerhetem ezt a nagy presztízzsel bíró viadalt, ráadásul szeretnék visszavágni a tavalyi vereségemért is. Az autó jól működik, és ha egyikünk sem hibázik, akkor az utolsó belső szakaszon dől majd el, hogy Feri harmadszor, vagy én először hagyja el győztesként a Hungaroringet – fogalmazott ifjabb Kiss László.
- Már az első szakaszt követően pontosan tudtuk, ha a riválisaink nem hibáznak, akkor nem tudtunk volna az élen végezni. A második körben is hibátlanul autóztunk, így nem lehetünk elégedetlenek az eddigi teljesítményünkkel – jelentette ki Srnka Ondrej Tomas.